Nogtans gaan die honger en dors na wat reg is verder. Wie by Christus sy of haar lewe soek wil ook aan sy naaste reg doen. Jy wil in die samelewing ‘n mens wees wat jou naaste help en wat Christus se liefde wys deur die onreg te bestry. Ons lees in die Ou Testament steeds weer dat God se volk vir die wees en die weduwee moet opkom. Hulle was toe die swakkes in die samelewing. Hulle was dit wat dikwels onregverdig behandel en uitgebuit is. Die HERE wys dat wie by Hom behoort daardie onreg nie kan aansien nie. Dat ‘n gelowige die hartseer oor die onreg in die wêreld ken. Somtyds hoor jy mense sê dat ons daar niks aan kan doen nie en dat ons dit net meer na die terugkeer van die Here Jesus laat verlang. Dis reg dat die onreg wat onsself en ons naastes aangedoen word ons leer verlang na die lewe naby die HERE op die nuwe aarde. Nogtans ontslaan ons dit nie van die plig om juis as Christene die onreg op hierdie aarde te bestry en om mense wat onreg aangedoen word met liefde by te staan. Die wêreld moet sien dat ‘n Christelike lewe ‘n lewe is waar die reg en liefde van Christus heers!